Båstad kirke

Båstad kirke er en korskirke fra 1860 i Båstad i Indre Østfold kommune i Østfold fylke. Den tilhører Den norske kirke og hører til Østre Borgesyssel prosti i Borg bispedømme.

Byggverket er i tre og har 503 plasser.

I Båstad har det fra middelalderen vært en annekskirke under Trøgstad hovedkirke. Den gamle kirken lå like nord for dagens kirkegård, på grunnen til gården Kirkeby. Utover 1800-tallet ble det imidlertid klart at den gamle trekirken var i ferd med å råtne, og i 1855 vedtok formannskapet i Trøgstad å reise en ny.

Da den nye kirken sto ferdig i 1860, ble den gamle revet, og materialene solgt. En lysekrone i messing fra 1662 og døpefatet fra 1668 var det eneste inventaret som fulgte med over i det nye bygget. Kirken var på det tidspunktet svært enkelt innredet; altertavlen kom på plass i 1870, og orgelet ble tatt i bruk i 1876.

Kirken hadde ikke oppvarming før i 1868, da to kakkelovner ble satt opp. I 1936 fikk den elektrisk belysning.

I 1923 ble det oppført et eget gravkapell på kirkegården. Dette ble revet på 1970-tallet.

 Referanser 

 Litteratur 
Arne Bugge Amundsen: Trøgstad kulturhistorie 1500-1800 (2004). ISBN 82-992150-4-8.
Arne Bugge Amundsen: Trøgstad kulturhistorie 1800-1900 (2007). ISBN 978-82-992150-5-3.
Arne Bugge Amundsen: Trøgstad kulturhistorie 1900-1950 (2008). ISBN 978-82-992150-6-0.

 Eksterne lenker 
 Norges kirker: Båstad kirke
 Trøgstad og Båstad menigheter 



Kategori:Kirker i Indre Østfold
Kategori:Kulturminner i Indre Østfold
Kategori:Kirker i Østre Borgesyssel prosti
Kategori:Christian H. Grosch
Kategori:Religiøse byggverk fra 1860
Kategori:1860 i Norge
Kategori:Korskirker i Norge